Özlem Sara Cekic (SF), 2009-01-15:
Altså, jeg gentager gerne.
Gentagelse fremmer forståelsen, siger man hos Nokia.
Vi sagde jo, at små skridt er bedre end ingen skridt, og da det her er et lille skridt, siger vi selvfølgelig ja til aftalen.
Vi sidder selv med ved det her forlig.
Jeg sagde jo også til ministeren under forhandlingerne, at det er og bliver et lappeløsningsprojekt, for det gør ikke noget reelt ved det problem, at der er en gruppe af mennesker, der ikke har økonomien i orden, og at det er dem, der bliver sat på gaden.
Og der er mange af dem, som efter et år stadig væk ikke har den tilstrækkelige indtægtskilde til at betale en lejlighed.
Der var også et andet spørgsmål, jeg rigtig gerne ville svare på.
Jo, det var det her med, at den største gruppe er lønmodtagere.
Jeg synes, det er enormt vigtigt, at vi gør noget ved, at der er en kæmpe overrepræsentation af kontanthjælpsmodtagere.
Det er den gruppe, vi skal gå ind og gøre en forskel for.
Det er jo ikke nogen hemmelighed, at de borgerlige enormt gerne vil gøre noget for de ressourcestærke.
Det har vi da altid vidst.
Jeg vil starte med at fortælle om en kvinde, jeg mødte, da jeg blev socialordfører.
Hun kontaktede mig.
Hun led af angst, og det havde hun gjort i 13 år.
Hendes mand var død i en trafikulykke, og hun havde to børn, som hun var alene med.
Hun var ramt af loftet over kontanthjælp.
Det, som var sket, var, at hendes elregning var steget med 200 kr., så hun havde valget mellem at betale sin elregning eller huslejen i maj måned.
Hun valgte elregningen.
I juni havde hun valget mellem at betale sin husleje og mad til børnene, og hun sagde, at hun havde valgt maden.
I juli blev hun sat på gaden.
I dag sms'er jeg tit med hende, og hun ved også godt, at det her forslag er på i dag, så jeg har lovet hende, at jeg vil stille nogle spørgsmål til jer, som synes, at det her virkelig er meget forebyggende og et hurraforslag.
Hun bor på et krisehjem sammen med et af børnene, der er ikke plads til det andet.
Det andet bor et andet sted.
Muligvis får hun tilbudt en lejlighed, og med stor sandsynlighed - som hun selv siger - kommer hun nok ikke til at betale huslejen efter 3 måneder, fordi hun simpelt hen ikke har råd til det.
Jeg vil gerne starte med at sige, at det her projekt, det her forslag, er et lappeløsningsprojekt.
Det sagde vi også til ministeren under satspuljeforhandlingerne.
Det gør ikke noget reelt for de mennesker, som ikke kan betale deres husleje, fordi de har en økonomi, der gør, at de simpelt hen ikke kan skrabe de penge sammen.
Der er det klart at jeg ikke snakker om direktøren, der bliver skilt fra sin kone, har en svær periode, kommer til at drikke lidt for meget og bliver hjemløs.
Jeg snakker om de 30 pct. af lejerne, som har en kontanthjælpsbaggrund - de er overrepræsenteret - som har en økonomi efter at være ramt af loftet over kontanthjælp, som får starthjælp eller er ramt af 300-timers-reglen, der gør, at de ikke har mulighed for at betale deres husleje.
Derfor så vi jo selvfølgelig gerne fra SF's side, at man gik ind og lavede forebyggende arbejde.
Man forebyggede, at folk blev sat på gaden, fordi de ikke havde økonomi til at betale.
SFI-rapporten, som jeg selvfølgelig har husket at tage med - de borgerlige sidder sikkert også og bladrer i diverse sider i den - siger jo også, at en fjerdedel af dem, der bliver sat på gaden, stadig er hjemløse, efter at der er gået et år.
Det er de mennesker, som har rigtig svært ved at komme tilbage til livet.
Alt i alt er forslaget et lille skridt i den rigtige retning, og vi støtter det jo, selv om det kun er små skridt i den rigtige retning, fordi der ikke er et andet flertal.
Jeg vil gerne afslutningsvis sige, at det selvfølgelig er enormt beklageligt, at vi har en satspulje, som bliver finansieret af folk på overførselsindkomster.
Der så vi gerne fra SF's side, at det ikke var kontanthjælpsmodtagere og førtidspensionister, de allerfattigste, der skulle betale for, at vi skal tage vare på de mest udsatte grupper i Danmark, men at det var energiafgifterne og os alle sammen, der var med til at skabe en solidarisk finansiering af satspuljen.
Jeg er færdig, hr. formand.